Betalings-app'en mobilepay er klar med en ny løsning, der gør det muligt at betale regninger automatisk via mobilepay-app'en.

Dermed tager mobilepay endnu et skridt i kampen mod Nets, der står for betalingsservicen pbs, der bliver brugt af rigtig mange danskere, når de skal betale deres månedlige regninger.

- Løsningen opfylder et stort ønske fra mange privatbrugere og virksomheder om at etablere brugervenlige og transparente abonnementsaftaler. Vejen til kunderne bliver kortere, og betaling og kommunikation mellem virksomhed og kunder kan foregå i realtid. Det vil styrke kundeoplevelsen markant, siger Mark Wraa-Hansen, chef for mobilepay.

Læs også : Nordea dropper Swipp og vælger MobilePay

Brugere af mobilepay vil med få swipes og tryk fremover kunne sige ja tak til at betale deres regninger automatisk igennem mobilepay-app'en.

Det vil ske uden, at brugerne skal have Nemid-kortet frem, siger mobilepay på et pressemøde, hvor de her til formiddag præsenterede den nye betalingsløsning. Dagen før regningen bliver betalt vil man få en notifikation om, at pengene bliver trukket fra kontoen.

Fra app'en kan man også se, hvilke virksomheder der tilbyder abonnementsaftale igennem mobilepay. Hvis brugeren afviser betalingen vil virksomheden få det at vide med det samme.

Læs også : MobilePay bejler til butikker med prisfald

Det bliver gratis for brugerne at bruge abonnementsløsningen, men virksomhederne vil skulle betale til mobilepay for at bruge løsningen. Det kan enten ske ved betaling per overførsel, eller igennem en abonnementsordning.

En pbs-betaling koster virksomhederne cirka fem kroner per overførsel. Mobilepays transaktioner vil koste imellem 1 og 2,75 kroner afhængig af beløbet for den enkelte transaktion og virksomhedens samlede antal mobilepay-transaktioner.